钦定古今图书集成/明伦汇编/官常典/第642卷 > 裴仲规
## 钦定古今图书集成/明伦汇编/官常典/第642卷 > 裴仲规

按《魏书裴延儁传》：延儁从祖弟仲规，少好经史，颇有
志节，起家奉朝请，领侍御。咸阳王禧为司州牧，辟为
主簿，仍表行建兴郡事。车驾自代还洛，次于郡境，仲
规备供帐，朝于路侧。高祖诏仲规曰：“朕开置神畿郡
望。”〈阙一字〉“重卿既首应司隶美举，复督我名邦，何能自
致也？”仲规对曰：“陛下穷神尽圣，应天顺民，弃彼元壤，
来宅紫县。臣方罄心力，跃马吴会，冀功铭帝籍，勋书
王府，岂一郡而已！”高祖笑曰：“冀卿必副此言。”车驾达
河梁，见咸阳王，谓曰：“昨得汝主簿为南道主人，六军
丰赡。元弟之寄，殊副所望。”寻除司徒主簿。